Eins og fram hefur komið í fréttum þá er álverð í sögulegu hámarki um þessar mundir . Á heimasíðu Verkalýðsfélags Akraness er líkum leitt að því að þetta háa álverð muni auðvelda kjarasamningagerð við álfyrirtækin þar sem álverð hefur hækkað um rúm 80% frá því að gengið var frá síðasta kjarasamningi við Norðurál árið 2005 . Hins vegar hafa laun hjá Norðuráli hækkað á sama tímabili um 43,9% . Vilhjálmur Birgisson , formaður félagsins , segir að þetta jákvæða umhverfi í áliðnaði verði skýlaust notað við gerð næsta samnings enda segir hann að Íslendingar eigi að gera þá kröfu að þau stóriðjufyrirtæki sem fá hér ódýra raforku , land og þann mannauð sem Íslendingar búa yfir , greiði sem hæst laun . Á heimasíðu VLFA segir ennfremur að launamunur sé milli álfyrirtækjanna Alcan og Norðuráls en að stefnt sé að því að sá launamunur verði úr sögunni eftir að næstu samningar verði gerðir .